
Οι ‘’Ψίθυροι της φύσης’’ του Θάνου Τζανακάκη στην Καπναποθήκη της Αυστροελληνικής 
Με τους ‘’Ψιθύρους της Φύσης’’, την έκθεση φωτογραφίας του Θάνου Τζανακάκη στην Καπναποθήκη της Αυστροελληνικής άνοιξαν, χθες, οι εορταστικές εκδηλώσεις του Δήμου Κιλκίς στη μνήμη των Πεντεκαίδεκα Μαρτύρων, Πολιούχων του Κιλκίς. 
Πρόκειται για την πρώτη ατομική έκθεση που παρουσιάζει ο δημιουργός στο Κιλκίς, μοιρασμένη σε πλήθος φωτογραφιών, που συνθέτουν έναν μικρό ύμνο στο φυσικό κάλλος διάφορων περιοχών και στην άγρια φύση και εντυπωσιάζουν για τη ζωντάνια των χρωμάτων τους και τη ρεαλιστικότητα της αποτύπωσης, δηλωτική της παρατηρητικότητας αλλά και της εκφραστικής οπτικής του καλλιτέχνη.   
Την έκθεση φωτογραφίας χαιρέτισε ο Αντιδήμαρχος Θεμιστοκλής Κοσμίδης και  προσκάλεσε το κοινό  να την επισκεφθεί.        
Ο Θάνος Τζανακάκης ασχολείται τα τελευταία έξι χρόνια με την τέχνη της φωτογραφίας, αιχμαλωτίζοντας στο φακό του φωτογραφίες τοπίου και άγριας φύσης. Έχει λάβει μέρος σε ατομικές και ομαδικές εκθέσεις σε Αθήνα και Θεσσαλονίκη  σε διεθνείς εκθέσεις από όπου και απέσπασε σημαντικές διακρίσεις ενώ έργα του φιλοξενήθηκαν πρόσφατα στην έκθεση της γκαλερί ART23 του Ιδρύματος ‘’Μιχάλης Κακογιάννης’’.
Η έκθεση είναι επισκέψιμη στο κοινό μέχρι την Κυριακή 8 Νοεμβρίου. 
Ώρες λειτουργίας:18:00 -22:00 (καθημερινές) και 11:00 – 14:00, 18:00 – 22:00 (Σαββατοκύριακο)
